b'\n_START_ARTICLE_\nFalklandski otoki\n_START_SECTION_\nZgodovina\n_START_PARAGRAPH_\nOdkritelj oto\xc4\x8dja v zgodovini ni znan, zato je imelo oto\xc4\x8dje skozi \xc4\x8das \xc5\xbee mnogo imen: Sebaldsko oto\xc4\x8dje, Hawkinsonova zemlja, Malouines so le nekatera izmed njih. Prvi zabele\xc5\xbeeni pristanek na oto\xc4\x8dju pa je bil leta 1690, ko je na otoku pristalo angle\xc5\xa1ko ladjevje, dva najve\xc4\x8dja otoka pa so poimenovali po prvem lordu admiralitete, Falklandu._NEWLINE_Otoke je prvi poselil Francoz Antoine de Bougainville, ki je aprila 1764 otoke razglasil za francosko posest in se naselil na vzhodnem otoku. Leta 1765 pa se je na zahodnem otoku izkrcal Angle\xc5\xbe John Byron. \xc5\xa0panci, ki jim je bilo leta 1713 z Utrechtskim sporazumom dodeljeno interesno obmo\xc4\x8dje, pod katerega so spadali otoki, so zahtevali razpustitev obeh kolonij. Francozi so se z otokov res umaknili, \xc5\xa0panci, ki so zasedli njihove naselbine, pa so pregnali Angle\xc5\xbee. Pozneje so se Angle\xc5\xbei ponovno vrnili na otoke, ki pa le\xc5\xbeijo v Argentiskem teritorialnem obmo\xc4\x8dju. Zaradi angle\xc5\xa1ke zgodovinske premo\xc4\x8di in argentinskih zgre\xc5\xa1enih diplomatskih in vojnih premikov, Argentina ni imela mo\xc5\xbenosti svojega ozemlja ponovno pridobiti.\n_START_SECTION_\nGeografija\n_START_PARAGRAPH_\nOto\xc4\x8dje je od ju\xc5\xbenoameri\xc5\xa1ke celine oddaljeno pribli\xc5\xbeno 480 km. Sestavljata ga dva glavna otoka: Zahodni Falklandski otok in Vzhodni Falklandski otok, poleg njiju pa \xc5\xa1e pribli\xc5\xbeno 700 majhnih otokov. Skupna povr\xc5\xa1ina kopnega je 12.173 km\xc2\xb2._NEWLINE_Ve\xc4\x8dino povr\xc5\xa1ine oto\xc4\x8dja zavzemata oba glavna otoka, ki ju lo\xc4\x8duje Falklandski preliv. Na vzhodnemu otoku, kjer \xc5\xbeivi tudi ve\xc4\x8dina prebivalstva, le\xc5\xbei prestolnica Stanley in najvi\xc5\xa1ji vrh Mount Usborne s 705 m nadmorske vi\xc5\xa1ine. Oba otoka sta gorata, na njima pa le\xc5\xbee tudi mo\xc4\x8dvirne ravnine, od katerih je najbolj znana Lafonia, ju\xc5\xbena polovica Vzhodnega Falklanda. Prakti\xc4\x8dno vso povr\xc5\xa1ino obmo\xc4\x8dja uporabljajo za pa\xc5\xa1o ovac._NEWLINE_Manj\xc5\xa1i otoki obkro\xc5\xbeajo ve\xc4\x8dja dva. Nekateri izmed njih so Otok Barren, Otok Beaver (Bobrov otok), Otok Bleaker, Otok Carcass (Otok okostja), Otok George (Jurijev otok), Otok Keppel, Otok Lively (\xc5\xbdivahni otok), Otok New (Novi otok), Otok Pebble (Otok prodnikov), Otok Saunders, Otok Sealion (Otok morskega leva), Otok Speedwell, Otok Staats, Otok Weddel in Otok West Point. Otoki Jason le\xc5\xbeijo na severozahodu glavnega oto\xc4\x8dja, Otok Beauchene pa ju\xc5\xbeno od njega. Otoka Speedwell in George od Vzhodnega Falklanda lo\xc4\x8duje preliv Engle._NEWLINE_Oto\xc4\x8dje zahteva teritorialne vode, oddaljene 12 morskih milj (22\xc2\xa0km) od obale in ekskluzivno ribi\xc5\xa1ko obmo\xc4\x8dje 200 (370\xc2\xa0km) navti\xc4\x8dnih milj od obale. Slednje je bilo povod za spor z Argentino. _NEWLINE_Oto\xc4\x8dje ima hladno morsko podnebje z mo\xc4\x8dnimi zahodnimi vetrovi. Obi\xc4\x8dajno je obla\xc4\x8dno in vla\xc5\xbeno; de\xc5\xbeuje ve\xc4\x8d kot v polovici dni povpre\xc4\x8dnega leta. Sne\xc5\xbeenje je redko, vendar se lahko pojavi skoraj kadarkoli v letu. Oto\xc4\x8dani med seboj govore o dveh glavnih obmo\xc4\x8djih oto\xc4\x8dja: Stanleyju in ostalemu delu, ki ga imenujejo \xc2\xbbthe Camp\xc2\xab\xc2\xa0(beseda prihaja iz \xc5\xa1pan\xc5\xa1\xc4\x8dine, kjer campo pomeni pode\xc5\xbeelje).'